Nos Alasia de Commersis domina de Andelos, et Stephanus de Coloniaco dominus eiusdem loci domicellus notum facimus universis quod cum Humbertus quondam dominus de Andelos domicellus filius meus dictae Alasiae et consanguineus meus dicti Stephani in ultima voluntate sua, pro remedio animae suae et pro genitorum suorum, ecclesiae Miratorii legaverit in perpetuum decem libratas terrae per me dictam Alasiam matrem eiusdem Humberti, et per me dictum Stephanum, ab ipso Humberto in ipsa ultima voluntate heredem institutum situandas, statuendas et assetendas. Nos dicti Humberti voluntati parere volentes et animae ipsius et praedecessorum suorum nec non et propriae saluti sucurrere cupientes dictas decem libratas terrae situamus, statuimus et assetamus in hunc modum, dantes et concedentes dictae ecclesiae in perpetuum dictum Orbufel et Petrum nepotem eius dictos Helienez de Cuisiaco cum tenementis ipsorum et universis appendiciis dictorum tenementorum. Item Perrellum et dictum Hyllier et Willelmum fratres dictos Pelletiers de Menay cum tenementis ipsorum. Haec autem supra dicta universa et singula dictae ecclesiae Miratorii et fratribus ibidem Deo servientibus pro supradicta eleemosyna donamus, tradimus, concedimus et quittamus in perpetuum, nihil iuris, dominii, usagii, consuetudinis vel exactionis cuiuscunque in dictis hominibus vel tenementis eorumdem, nobis vel heredibus seu successoribus nostris retinentes praeterquam ratione gardiae nostrae iustitiam corporalem, et de dictis hominibus et tenementis eorumdem nos devestientes patrem Parisium abbatem Miratorii nomine suo et totius conventus eiusdem loci investimus, et in possessionem licet vacuam inducimus corporalem. Promittimus etiam stipulando solenniter et per iuramenta nostra supra sancta Dei evangelia corporaliter praestita, contra praemissa aliquatenus per nos vel per alios de caetero non venturos, nec venire volentibus assensum, consilium vel auxilium praestituros, sed praemissa contra omnes prout melius poterimus ad utilitatem praedictae ecclesiae legitime deffendemus, et faciemus, et praestabimus quicquid in causa evictionis debet fieri et praestari. Et ad haec omnia et singula omnes heredes vel successores seu posteros nostros et nos penitus obligamus. Nec non et pietatis intuitu omnes actiones et querelas seu querimonias quas contra dictum abbatem et conventum Miratorii hactenus habuimus, penitus remittimus et quittamus. Omnes vero eleemosinas, donationes, beneficia et largitates dictae ecclesiae Miratorii a nostris praedecessoribus factas concedimus, comprobamus et laudabiliter confirmamus. In quorum universorum robur et testimonium nos praedicti Alasia et Stephanus sigilla nostra duximus apponenda. Actum et datum XIV calendas augusti anno Domini Mo CCo LXXo VIo.